b"\n_START_ARTICLE_\nJohannes av Korset\n_START_SECTION_\nTidlig liv\n_START_PARAGRAPH_\nJohannes ble f\xc3\xb8dt i landsbyen Fontiveros mellom Salamanca og \xc3\x81vila i dagens region Castilla y Le\xc3\xb3n. Hans forelde var Gonzalo de Yepes og Catalina Alvarez, og Johannes var den yngste av tre s\xc3\xb8nner. Faren tilh\xc3\xb8rte en adelige familie fra Toledo, men var blitt utst\xc3\xb8tt da han giftet seg med Catalina, som var en vevers datter. Han begynte derfor \xc3\xa5 arbeide som silkevever. Muligens var faren av j\xc3\xb8disk opphav, men dette er uklart._NEWLINE_Faren d\xc3\xb8de f\xc3\xb8r Johannes hadde fylt ett \xc3\xa5r, etter langvarig sykdom. Moren m\xc3\xa5tte derfor finne arbeid, og de flyttet til forskjellige landsbyer i Castilla, og endte til slutt i Medina del Campo. Det var meningen at han skulle f\xc3\xb8lge i sin fars fotspor som silkevever, men han egnet seg d\xc3\xa5rlig for h\xc3\xa5ndverk. Hans intellektuelle evner gjorde at han ble sendt p\xc3\xa5 katekismeskole. Som 17-\xc3\xa5ring ble han sykepleier p\xc3\xa5 byens pestsykehus, samtidig som han studerte filosofi, latin og gresk p\xc3\xa5 jesuittenes seminar. Han ble lagt merke til ved hans medmenneskelige holdning over for pasientene, hans villighet til \xc3\xa5 ta de mest ubehagelige oppgavene samt hans evne til \xc3\xa5 underholde og muntre pasientene. Han hadde allerede p\xc3\xa5 dette tidspunkt begynt \xc3\xa5 leve et strengt asketisk liv, og tok ikke hensyn til sin egen helbred. Han ble gjennom b\xc3\xb8nn sikker p\xc3\xa5 at han skulle tre inn i en orden, som han skulle hjelpe tilbake til sin gamle perfeksjon; dette var i en periode hvor flere ordener gjennomgikk reformer etter at disiplinen hadde sklidd ut i senmiddelalderen.\n_START_SECTION_\nOrdensliv\n_START_PARAGRAPH_\n24. februar 1563, da han var 21 \xc3\xa5r gammel, tr\xc3\xa5dte han inn i karmelittordenen, hvor han fikk navnet Johannes av St. Mattias (Juan de Santo Mat\xc3\xada). Etter \xc3\xa5 ha fullf\xc3\xb8rt novisiatet studerte han teologi og filosofi i Salamanca fra 1564 til 1567. Han fikk tillatelse til \xc3\xa5 f\xc3\xb8lge den gamle karmelittregelen uten de lettelser som forskjellige paver hadde innvilget. Han s\xc3\xb8kte ogs\xc3\xa5 om \xc3\xa5 f\xc3\xa5 forbli legbror, men dette ble avsl\xc3\xa5tt, og han ble presteviet i 1567. Den f\xc3\xb8rste messen leste han i hjembyen Medina del Campo._NEWLINE_Etter kort tid begynte han \xc3\xa5 tenke p\xc3\xa5 \xc3\xa5 g\xc3\xa5 over til karteuserordenen, som var strengere enn karmelittene, ettersom han ikke var forn\xc3\xb8yd med utviklingen. Men under et bes\xc3\xb8k hjemme i Medina del Campo ble han kjent med karmelitts\xc3\xb8steren Teresa av \xc3\x81vila, som tidligere hadde reagert p\xc3\xa5 samme m\xc3\xa5te, og som i 1562 hadde begynt et reformarbeid. Hun overtalte ham til \xc3\xa5 bli, og til \xc3\xa5 slutte seg til hennes arbeid, ettersom hun hadde f\xc3\xa5tt tillatelse til \xc3\xa5 reformere to mannlige ordenshus. Som en f\xc3\xb8lge av dette ble de reformerte (barf\xc3\xb8tte) karmelittene, Ordo Fratrum Discalceatorum Beatae Virginis de Monte Carmelo, opprettet._NEWLINE_28. november 1568 grunnla han sammen med fire andre det f\xc3\xb8rste reformerte mannlige ordenshuset i Duruelo. Han tok da navnet Johannes av Korset (Juan de la Cruz). Br\xc3\xb8drene levde i ytterste fattigdom, i et meget enkelt kloster. Teresa grunnla et nytt munkekloster i Pastrana, s\xc3\xa5 et i Mancera og i 1570 det fjerde i Alcal\xc3\xa1. Munkene i Duruelo flyttet til Mancera, og i 1571 flyttet Johannes videre til Alcal\xc3\xa1 og ble rektor p\xc3\xa5 en skole som var knyttet til byens universitet._NEWLINE_Johannes opplevde s\xc3\xa5 det som er beskrevet som en \xc3\xa5ndelig t\xc3\xb8rke. Han led sjelekvaler, og mente han ble fristet av Djevelen og f\xc3\xb8lte at Gud hadde forlatt ham. Men etter \xc3\xa5 ha gjennomg\xc3\xa5tt dette fant han igjen tilbake til gleden ved kontemplasjon._NEWLINE_Teresa ble i 1571 sendt til Avila for \xc3\xa5 v\xc3\xa6re priorinne for et ureformert kloster der. Hun ba Johannes om \xc3\xa5 v\xc3\xa6re \xc3\xa5ndelig veileder og skriftefar, et oppdrag han hadde fra 1572 til 1577. Han m\xc3\xb8tte sterk motstand fra de ureformerte karmelittene, som s\xc3\xa5 p\xc3\xa5 reformen som et oppr\xc3\xb8r. De kalte ham en \xc2\xabulydig og oppsetsig munk\xc2\xbb, og hadde en tilsvarende karakteristikk av Teresa. I 1577 avviste et generalkapittel i ordenen reformen, og nektet \xc3\xa5 gi de reformerte husene uavhengighet. Johannes ble da sendt tilbake til sitt opprinnelige kloster i Medina. Han nektet, da hans oppdrag var gitt av den pavelige nuntius, og ikke av ordenen. Provinsialen fikk sendt v\xc3\xa6pnede menn som 3. desember 1577 br\xc3\xb8t opp d\xc3\xb8ren hans, hentet ham og fraktet ham bort. Han ble tatt med til et ureformert kloster i Toledo, hvor han ble satt i enecelle fordi han fortsatt nektet \xc3\xa5 oppgi reformen._NEWLINE_Han satt i en celle p\xc3\xa5 2 x 3 m, nesten uten lys, og fikk verken lese eller skrive, feire messe eller snakke med andre. Han ble utsatt for harde forh\xc3\xb8r, og ble pisket offentlig i kapittelhuset tre ganger i uken etter ordre fra Hieronymus Tostado, som var karmelittenes generalvikar i Spania og r\xc3\xa5dgiver for den spanske inkvisisjonen. Hans helse var allerede d\xc3\xa5rlig, og han d\xc3\xb8de derfor nesten av behandlingen. Piskingen gav arr som han bar resten av livet._NEWLINE_Mens han satt i cellen smuglet en medbror inn penn og papir, og han skrev sine f\xc3\xb8rste dikt, som var preget av mystisisme. Etter ni m\xc3\xa5neder klarte han \xc3\xa5 skru av l\xc3\xa5sen p\xc3\xa5 celled\xc3\xb8ren, og snek seg forbi vakten. Det eneste han hadde med seg var diktene han hadde skrevet._NEWLINE_I 1578 flyttet han til det reformerte klosteret i Beas de Segura, og deretter videre til klosteret Monte Calvario i n\xc3\xa6rheten. I 1580 ble striden innen ordenen endelig bilagt, da paven godkjente at de reformerte opprettet en egen provins. F\xc3\xb8rst i 1593, etter Johannes' d\xc3\xb8d (og mot hans vilje), ble de reformerte en egen orden. Johannes fikk etter dette flere h\xc3\xb8ye embeter i ordenen, og ble kjent som sjeles\xc3\xb8rger og \xc3\xa5ndelig veileder. Han hadde grunnlagt et kollegium i Baeza, hvor han var rektor i tre \xc3\xa5r. Han gjorde alt for \xc3\xa5 hjelpe sine munker, blant annet ved \xc3\xa5 kj\xc3\xb8pe dyre medisiner og \xc3\xa5 kj\xc3\xb8pe inn kj\xc3\xb8tt til de syke under en influensaepidemi. Selv unnet han seg ingenting._NEWLINE_Hans hovedverk som forfatter er de tre diktene \xc2\xabSjelens m\xc3\xb8rke natt\xc2\xbb, \xc2\xab\xc3\x85ndelig sang\xc2\xbb og \xc2\xabDen levende kj\xc3\xa6rlighets flamme\xc2\xbb. Johannes har ogs\xc3\xa5 skrevet kommentarer, med samme tittel, til hver av diktene. Dertil er ogs\xc3\xa5 kommentaren \xc2\xabOppstigningen til Karmel\xc2\xbb knyttet til det f\xc3\xb8rste av diktene. B\xc3\xa5de diktene og kommentarene st\xc3\xa5r sentralt i den spanske litteraturens gullalder og innen den kristne mystikken._NEWLINE_Teresa av Avila d\xc3\xb8de i 1582, og Johannes fortsatte deretter reformarbeidet alene. Han bl samme \xc3\xa5r prior i Los Martires ved Granada. I klosteret valgte han det verste rommen, og sov p\xc3\xa5 planker. Det eneste positive med rommet var et vindu mot hagen, som han ofte kikket ut av, p\xc3\xa5 blomstene i hagen eller stjernene p\xc3\xa5 nattehimmelen, mens han bad. Han elsket naturen, og tok ofte med munkene ut p\xc3\xa5 landet._NEWLINE_Moren, som var en from kvinne, ble overlatt til karmelittnonnene, hvor hun fant seg godt tilrette. Hun hadde sammen med sin s\xc3\xb8nn Frans hele tiden hjulpet og st\xc3\xb8ttet Johannes i hans arbeid. Hun d\xc3\xb8de hos dem, og ble gravlagt i klosteret i Medina del Campo._NEWLINE_Ogs\xc3\xa5 innen de reformerte ordensgrenen oppsto det strid, og Johannes st\xc3\xb8ttet da de moderate kreftene mot Nikolas Doria, som ville bryte helt med de ureformerte. Doria og hans meningsfeller vant makten i ordensgrenen, og Johannes ble fratatt embetet som prior. Fra 1585 var han provincial i Andaluc\xc3\xada. Etter endt embetstid der ble han, fra 1588, prior i hovedklosteret i Segovia._NEWLINE_Doria fikk st\xc3\xb8tte fra paven, slik at det i 1588 ble en klarere splittelse mellom de reformerte og de ureformerte. Hieronymus Gaci\xc3\xa1n, som st\xc3\xb8ttet Johannes, ble fratatt all autoritet. Striden roet seg etterhvert, men i pinsen 1591 forsvarte Johannes b\xc3\xa5de Graci\xc3\xa1n og ordenss\xc3\xb8stre som ogs\xc3\xa5 tilh\xc3\xb8rte de moderate. Doria benyttet muligheten til \xc3\xa5 frata Johannes alle embeter, og sendte ham til en avsidesliggende kommunitet i Andaluc\xc3\xada, La Pe\xc3\xb1uela. Der tilbrakte han noen m\xc3\xa5neder i meditasjon og b\xc3\xb8nn._NEWLINE_Under et bes\xc3\xb8k i Sevilla hadde Johannes begrenset prekenretten til to br\xc3\xb8dre. En av dem, en pater Di\xc3\xa9go, ble etterhvert konsultor i ordenensgrenen, og startet unders\xc3\xb8kelser av Johannes. Han brakte falske anklager, og skr\xc3\xb8t av at han skulle f\xc3\xa5 utvist Johannes fra ordenen og f\xc3\xa5 ham sendt som misjon\xc3\xa6r til Mexico._NEWLINE_F\xc3\xb8r det ble noe av dette ble Johannes alvorlig syk, og han fikk ordre om \xc3\xa5 forlate La Pe\xc3\xb1uela. Han fikk valget mellom det bekvemme klosteret i Baeza, eller et kloster i Ubeda hvor den andre munken han hadde refset i Sevilla, pater Frans, n\xc3\xa5 var prior. Han valgte Ubeda. Sykdommen ble verre under reisen, og han \xc3\xa5dro seg en betennelse i det ene benet. I tillegg behandlet prioren ham p\xc3\xa5 en umenneskelig m\xc3\xa5te, blant annet ved \xc3\xa5 bytte ut en sykepleier som behandlet ham godt, og ved \xc3\xa5 nekte ham vanlig mat. Provinsialen fikk h\xc3\xb8re om dette, og ga prioren en kraftig reprimande._NEWLINE_Johannes levde s\xc3\xa5 under bedre forhold, men led sterkt under sykdommen. Blant annet var datidens kirurgiske inngrep var sv\xc3\xa6rt smertefulle. Han d\xc3\xb8d 14. desember 1591, 49 \xc3\xa5r gammel. Det fortelles at det bredte seg en duft av roser i cellen da han d\xc3\xb8de, og prioren skj\xc3\xb8nte at han hadde v\xc3\xa6rt en hellig mann. Hans legeme ble fraktet til Segoia, hvor det er bevart i klosteret Carmelitas Descalzos, angivelig uten spor av forr\xc3\xa5tnelse.\n_START_SECTION_\nHelgen\n_START_PARAGRAPH_\nJohannes ble saligk\xc3\xa5ret av Klemens X den 21. april 1675, og hans legeme ble skrinlagt 21. mai samme \xc3\xa5r. Helligk\xc3\xa5ringen ble foretatt 27. desember 1726 av Benedikt XIII. Festdagen var opprinnelig 24. november, men i 1969 ble den flyttet til d\xc3\xb8dsdagen 14. desember._NEWLINE_24. august 1926 ble han utnevnt til kirkel\xc3\xa6rer av Pius XI, og kalles Doctor mysticus eller Doctor ext\xc3\xa1tico."